Številka: 35409-54/2024-2570-11

Datum: 30. 5. 2024

Ministrstvo za okolje, podnebje in energijo izdaja na podlagi četrtega odstavka 128. člena Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP) v povezavi s 101a. členom Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O) o obveznosti izvedbe celovite presoje vplivov na okolje za Občinski podrobni prostorski načrt RA 95 - Gorenjska regijska bolnišnica, pripravljavcu plana, Občini Radovljica, Gorenjska cesta 19, 4240 Radovljica, naslednje

MNENJE

1. V postopku priprave Občinskega podrobnega prostorskega načrta RA 95 - Gorenjska regijska bolnišnica je treba izvesti celovito presojo vplivov na okolje.
2. V tem postopku ni bilo stroškov.

Obrazložitev

Pripravljavec plana, Občina Radovljica, Gorenjska cesta 19, 4240 Radovljica, je na Ministrstvo za okolje, podnebje in energijo (v nadaljnjem besedilu ministrstvo) posredoval vlogo, št. 3503-0002/2024, z dne 9. 4. 2024, prejeto 10. 4. 2024, za izdajo mnenja po 128. členu Zakona o urejanju prostora (ZUreP-3) o obveznosti izvedbe celovite presoje vplivov na okolje za Občinski podrobni prostorski načrt RA 95 - Gorenjska regijska bolnišnica (v nadaljnjem besedilu OPPN).

Na poziv ministrstva je vlogo dopolnil dne 6. 5. 2024.

Vlogi in njeni dopolnitvi je bilo priloženo naslednje gradivo:

- Pobuda za pripravo OPPN RA 95 (Protim Ržišnik Perc, d.o.o., št. projekta: 157030, april 2024);

- mnenje Zavoda RS za varstvo narave, št. 3563-0153/2024-2, z dne 25. 4. 2022.

Ministrstvo je v postopku, skladno z Uredbo o merilih za ocenjevanje verjetnosti pomembnejših vplivov izvedbe plana, programa, načrta ali drugega splošnega akta in njegovih sprememb na okolje v postopku celovite presoje vplivov na okolje (Uradni list RS, št. 9/09; v nadaljnjem besedilu Uredba o merilih) pridobilo mnenja nosilcev urejanja prostora, ki sodelujejo pri celoviti presoji vplivov na okolje, in sicer:

- mnenje Ministrstva za kulturo, št. 35012-41/2024-3340-7, z dne 22. 5. 2024;

- mnenje Ministrstva za zdravje s prilogo št. 354-49/2024-2 (256), z dne 26. 4. 20242;

- mnenje Direkcije RS za vode, št. 35021-10/2024-2, z dne 16. 5. 2024.

Po 128. členu Zakona o urejanju prostora (Uradni list RS, št. 199/21 – ZureP-3, 18/23 – ZDU-1O, 78/23 – ZUNPEOVE in 95/23 – ZIUOPZP; v nadaljnjem besedilu ZUreP-3), občina v postopku priprave OPPN prosi ministrstvo, pristojno za celovito presojo vplivov na okolje, za mnenje o obveznosti izvedbe celovite presoje vplivov na okolje, če presodi, da se z OPPN načrtuje prostorske ureditve, ki niso bile celovito presojane že pri pripravi OPN, in gre za take ureditve, ki bi bile poseg v okolje, za katerega je treba izvesti presojo vplivov na okolje, v skladu s predpisi, ki urejajo varstvo okolja, ali za ureditve, za katere je zahtevana presoja sprejemljivosti na varovana območja, ali za ureditve, ki bi lahko pomembneje vplivale na okolje. Skladno s petim odstavkom 128. člena ZUreP-3, ministrstvo, pristojno za celovito presojo vplivov na okolje, v 30 dneh po prejetju zaprosila, obvesti občino o obveznosti izvedbe celovite presoje vplivov na okolje.

Ministrstvo je gradivo preučilo in ugotovilo, da se z OPPN na območju zemljišč v k.o. Predtrg, na jugovzhodnem robu Radovljice, ki skupaj merijo približno 10,2 ha, načrtuje gradnja regijske bolnišnice. Območje na severu meji na avtocesto Jesenice-Ljubljana, v neposredni bližini avtocestnega priključka Radovljica in bencinskega servisa s postajališčem, na vzhodu na kmetijske površine, na jugu na gozd, na zahodu pa na gospodarsko cono. Čez območje OPPN potekata visokonapetostni daljnovod 110 kV in kablovod nazivne napetosti 20 kV. V bližini območja OPPN sta letališče Lesce in železniška proga Jesenice-Ljubljana, načrtovani pa so še prenosni plinovod M10 Vodice-Rateče, trasa drugega tira železniške proge Ljubljana-Kranj-Jesenice in rekonstrukcija Savske ceste v Radovljici.

Z OPPN se načrtuje gradnja bolnišničnega kompleksa s spremljajočimi dejavnostmi (kapaciteta približno 600 postelj in 74.000 m2 bruto tlorisnih površin objektov) in pripadajoče gospodarske javne infrastrukture ter ureditev zelenih površin. Načrtuje se nov dostop do območja z navezavo na avtocestni priključek.

Na podlagi predloženega gradiva ministrstvo meni, da se z OPPN načrtujejo posegi, za katere je treba izvesti presojo vplivov na okolje v skladu z 89. členom Zakona o varstvu okolje (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24; v nadaljevanju ZVO-2) in Uredbo o posegih v okolje, za katere je treba izvesti presojo vplivov na okolje (Uradni list RS, št. 51/14, 57/15, 26/17, 105/20 in 44/22 – ZVO-2; v nadaljevanju PVO uredbe), in sicer:

- poseg iz točke G.I.2 Priloge 1 PVO uredbe, namenjen trgovski, športni rekreativni, zabaviščni, kulturni, izobraževalni, zdravstveni dejavnosti (urbanistični projekti), ki presega 10 ha ter

- gradnja stavbe iz točke G.II.1 Priloge 1 PVO uredbe, ki presega bruto tlorisno površino 30.000 m2 ali višino 70 m.

Pripravljavec plana je predložil mnenje Zavoda RS za varstvo narave (v nadaljevanju ZRSVN), št. 3563-0153/2024-2, z dne 25. 4. 2024. ZRSVN je v mnenju ugotovil, da OPPN in območje njegovega daljinskega vpliva ležita izven posebnega varstvenega območja (območja Natura 2000) in zavarovanega območja. ZRSVN zato meni, da za OPPN ni treba izvesti presoje sprejemljivosti na varovana območja narave, kot to določa 101. a člen Zakona o ohranjanju narave (Uradni list RS, št. 96/04-ZON-UPB2, 61/06 – ZDru-1, 8/10 – ZSKZ-B, 46/14, 21/18 – ZNOrg, 31/18, 82/20, 3/22 – ZDeb, 105/22 – ZZNŠPP in 18/23 – ZDU-1O; v nadaljevanju ZON).

Ministrstvo je v postopku preučilo tudi obstoj drugih okoljskih razlogov za uvedbo celovite presoje vplivov na okolje in v skladu s 3. členom Uredbe o merilih prejelo mnenje Ministrstva za zdravje, ki je posredovalo mnenje Nacionalnega inštituta za zdravje, okolje in hrano (v nadaljevanju NIJZ), mnenje Ministrstva za kulturo in mnenje Direkcije RS za vode, ki so priložena temu mnenju.

Direkcija RS za vode je v mnenju, št. 35021-10/2024-2, z dne 16. 5. 2024, navedla, da OPPN leži na območju obsežnih, srednje do visoko izdatnih vodonosnikov, njegov južni in zahodni rob pa opredeljuje geološko pogojena ogroženost pojavljanja pobočnih masnih premikov, pretežno srednje stopnje. Direkcija RS za vode na podlagi predložene dokumentacije ugotavlja, da bodo načrtovane ureditve priključene na odpadno komunalno kanalizacijo, padavinske vode pa speljane v padavinsko kanalizacijo in ponikanje. Skladno z navedenim meni, da OPPN ne bo pomembneje vplival na okolje s stališča varovanja vodnega režima in stanja voda.

Ministrstvo za kulturo je v mnenju, št. 35012-41/2024-3340-7, z dne 22. 5. 2024, prejetem 23. 5. 2024 navedlo, da se na območju urejanja in na območju vpliva novih posegov nahaja enota nepremične kulturne dediščine Radovljica – Arheološko območje Preval (EID 1-31004, arheološko območje), v neposredni bližini OPPN pa še Radovljica – Šmidovo slopno znamenje (EID 1-24867) in Radovljica – Doprsni kip Antona Dežmana (EID 1-27913). Prav tako je v mnenju navedeno, da lokacija načrtovane gradnje leži na pretežno travnatem platoju, obdanim z gozdom, s katerega se proti severu odpira pogled na Karavanke z dominantno goro Stol. Iz mnenja je razvidno, da je Šmidovo slopno znamenje lahko zaradi širitve dostopne ceste ogroženo, prav tako je Zavod za varstvo kulturne dediščine Slovenije ocenil, da lahko nastanejo pomembnejši vplivi na arheološko najdišče. Ne glede na navedeno, Ministrstvo za kulturo v mnenju ugotavlja, da obstaja verjetnost pomembnejših vplivov izvedbe OPPN na kulturno dediščino, vendar ocenjuje, da bodo ti vplivi majhni.

Ministrstvo za zdravje je z dopisom, št. 354-49/2024-4, z dne 26. 4. 2024, prejetim dne 23. 5. 2024, posredovalo mnenje NIJZ, št. 354-49/2024-2 (256), z dne 26. 4. 2024, s katerim soglaša. NIJZ je v mnenju navedel, da na podlagi značilnosti plana, značilnosti vplivov in območij, ki bodo verjetno prizadeta, izvedba OPPN verjetno ne bo pomembneje vplivala na zdravje ljudi, bodo pa lahko nastali pomembni vplivi okolice na območje OPPN, kar bo posledično vplivalo tudi na zdravje in počutje ljudi, zlasti bolnikov, ki sodijo v ranljivo skupino prebivalstva.

Med vplivi okolice, ki bodo pomembno vplivali na zdravje in počutje ljudi na območju, je NIJZ navedel hrup prometa z avtoceste v neposredni bližini in hrup letal iz bližnjega letališča; onesnažen zrak iz prometa in elektromagnetno sevanje, ki ga povzročata visokonapetostna daljnovoda, ki prečkata območje OPPN.

Ministrstvo je po pregledu gradiva in mnenj, na podlagi meril iz 2. člena Uredbe o merilih, ki se nanašajo na značilnosti plana, značilnosti vplivov ter pomen in ranljivost območij, ki bodo verjetno prizadeta, ugotovilo naslednje:

- Z OPPN se načrtuje gradnja regijske bolnišnice s spremljajočimi dejavnostmi in pripadajočo gospodarsko javno infrastrukturo.

- Območje je namenjeno površinam za zdravstvo (DZ), namenska raba prostora se ne spreminja.

- Na podlagi javno dostopnih podatkov (vir: ARSO, Atlas okolja) OPPN ne sega na območja naravnih vrednot ali območja, pomembna za biotsko raznovrstnost, zato ministrstvo ocenjuje, da pomembnejših vplivov na naravne vrednote in biotsko raznovrstnost ni pričakovati.

- OPPN ne posega na območja, ki so po namenski rabi prostora kmetijska zemljišča in gozd, zato vplivov na ta območja ne bo.

- Na podlagi javno dostopnih podatkov (vir: Direkcija RS za vode, Atlas voda) OPPN ne sega na vodovarstveno območje, območje ni poplavno ogroženo in na njem ni vodotokov. OPPN sega na ogroženo območje, s srednjo in majhno verjetnostjo pojavljanja plazov, kar je v mnenju št. 35021-10/2024-2, z dne 16. 5. 2024 ugotovila tudi Direkcija RS za vode. Območje, ki je plazljivo se nahaja na robu območja OPPN, kjer glede na predloženo gradivo, posegi niso načrtovani. Direkcija RS za vode meni, da izvedba OPPN ne bo pomembneje vplivala na vodni režim in stanje voda, s čimer se strinja tudi ministrstvo.

- Na podlagi javno dostopnih podatkov (vir: Ministrstvo za kulturo, GisKD pregledovalnik) OPPN v južnem delu sega na območje enote registrirane kulturne dediščine Radovljica – Arheološko območje Preval (EID 1-31004), v neposredni bližini OPPN pa sta še dve enoti registrirane kulturne dediščine, Radovljica – Šmidovo slopno znamenje (EID 1-24867) in Radovljica – Doprsni kip Antona Dežmana (EID 1-27913), kar je v mnenju, št. 35012-41/2024-3340-7, z dne 22. 5. 2024, ugotovilo tudi Ministrstvo za kulturo. Ministrstvo za kulturo ocenjuje, da lahko ima izvedba OPPN vplive na arheološko najdišče in zaradi gradnje ceste tudi na slopno znamenje, vendar bodo ti majhni. Ker se z OPPN načrtuje poseg v okolje, zaradi katerega je treba izvesti presojo vplivov na okolje, in ne glede na ugotovitve iz mnenja Ministrstva za kulturo, ministrstvo meni, da je treba v postopku celovite presoje vplivov na okolje preveriti tudi vplive na kulturno dediščino.

- OPPN je umeščen v širši prostor, obdan s pestro naravno in kulturno krajino, dediščinsko kulturno krajino in naravnimi dominantami (Karavanke s Stolom). Zaradi velikosti posega in izpostavljenosti lokacije bo OPPN lahko pomembno vplival na krajino in njene značilnosti ter na vedute.

- OPPN leži na območju prepleta številnih dejavnosti in rab prostora, o čemer pričajo obstoječe in načrtovane infrastrukturne in druge prostorske ureditve v neposredni bližini, zaradi česar bodo nastali vplivi okolice na območje OPPN in na zdravje in počutje ljudi, ki se bodo na območju zadrževali. Med pomembnimi vplivi okolice bodo zlasti hrup prometa z avtoceste, hrup letal iz bližnjega letališča, onesnažen zrak iz prometa in elektromagnetno sevanje, kar je v mnenju, št. 354-49/2024-2 (256), z dne 26. 4. 2024 ugotovil tudi NIJZ. Ministrstvo se strinja z ugotovitvami iz mnenja NIJZ glede vplivov iz okolice na zdravje in počutje ljudi, zato meni, da je za OPPN treba izvesti celovito presojo z vidika vplivov na zdravje ljudi.

- Zaradi lege OPPN na območju prepleta različnih dejavnosti lahko nastanejo tudi kumulativni vplivi na okolje.

Ministrstvo na podlagi gradiva, prejetih mnenj, javno dostopnih podatkov, lastnih ugotovitev in meril iz 2. člena Uredbe o merilih meni, da zaradi izvedbe OPPN obstaja verjetnost nastanka pomembnejših vplivov na zdravje ljudi, kulturno dediščino in krajino ter kumulativnih vplivov.

V skladu z zgoraj navedenim je ministrstvo ugotovilo, da je za OPPN treba izvesti celovito presojo vplivov na okolje po določilih 128. člena ZUreP-3. Presoje sprejemljivosti vplivov izvedbe plana na varovana območja narave po 101. členu ZON ni treba izvesti.

Pripravila:

Mojca Lenardič mag. Tanja Bolte

Podsekretarka Generalna direktorica Direktorata za okolje

Priloge:

- mnenje Ministrstva za kulturo, št. 35012-41/2024-3340-7, z dne 22. 5. 2024

- mnenje Ministrstva za zdravje s prilogo št. 354-49/2024-2 (256), z dne 26. 4. 20242

- mnenje Direkcije RS za vode, št. 35021-10/2024-2, z dne 16. 5. 2024

Vročiti (elektronsko):

- Občina Radovljica, obcina.radovljica@radovljica.si

V vednost (elektronsko):

- Zavod RS za varstvo narave, OE Kranj, zrsvn.oekr@zrsvn.si

- Ministrstvo za zdravje, Direktorat za javno zdravje, gp.mz@gov.si

- Ministrstvo za kulturo, Direktorat za kulturno dediščino, gp.mk@gov.si

- Direkcija RS za vode, Sektor območja zgornje Save, gp.drsv-kr@gov.si